**Konferencia o Liturgii hodín na Gréckokatolíckej teologickej fakulte**

Na Gréckokatolíckej teologickej fakulte Prešovskej univerzity v Prešove (GTF PU) sa 25. marca 2014 uskutočnila Medzinárodná vedecká konferencia na tému *Liturgia hodín ako prostriedok novej evanjelizácie*. Zorganizovala ju Katedra systematickej teológie pod vedením jej vedúceho prof. ThDr. Vojtecha Boháča, PhD.

Zaujímavé prednášky zazneli od domácich a zahraničných prednášateľov. Úvodné slovo mal dekan Mons. prof. ThDr. Peter Šturák, PhD. PaedDr. Šimon Marinčák, PhD. hovoril na tému „Utiereň v dennom bohoslužobnom kruhu“. ThDr. Vojtech Boháč ml., PhD. na tému „Návrat liturgie hodín do modlitebného života farského spoločenstva a jednotlivca“. Dr hab. Przemysław Nowakowski CM prednášal na tému „Liturgia dla ewangelizacji czy ewangelizacja dla liturgii?“ ThLic. Andrej Škoviera, PhD. sa zamýšľal nad modlitbou časoslova pre celú Cirkev v prostredí slovenskej Gréckokatolíckej cirkvi. Dr. Ivancsó István predostrel hodinky ako nástroje kresťanskej iniciácie a Dr. Vasiľ Rudejko sa zamýšľal nad bohoslužbou pôstu v kontexte evanjelizácie. Mons. doc. ThDr. Ľubomír Petrík, PhD. hovoril o možnostiach spoločnej modlitby Liturgie hodín v manželstve a v rodine. Prof. ThDr. Vojtech Boháč st., PhD. sa venoval obnove zabudnutých spôsobov slávenia liturgie hodín, ktoré môžu prispieť k novej evanjelizácia a doc. ThDr. Marcel Mojzeš, PhD. základným prvkom obnovy modlitby liturgie hodín v kontexte života Gréckokatolíckej cirkvi na Slovensku. Jednotlivé prednášky vyvolali bohatú diskusiu. Na jednej strane je potrebné obnovovať a pastoračne podporovať spoločnú modlitbu Liturgie hodín, hlavne utiereň a večiereň v chrámoch, ale zároveň hľadať aj cesty, ako pomôcť laikom – jednotlivcom, rodinám a skupinám – k individuálnej modlitbe Liturgie hodín. Konferenciu jej účastníci zakončili vo fakultnej kaplnke Veľkou večierňou so svätou božskou liturgiou nášho otca sv. Jána Zlatoústeho.

Ľubomír Petrík